title: Mai
text: Iste articlo tracta sobre as mais en sentiu biolochico y sociolochico. Ta atros usos de «mai» se veiga Mai (desambigación).
  
  A mai (en baixorribagorzano mare) ye a fembra prochenitora, biolochicament u social, d'una criatura. O prochenitor masculino se clama pai.
  
  En os sers humanos, como en os atros mamiferos, a mai d'una criatura la chesta en a suya matriz dende l'inte d'a concepción dica que o feto ye prou desarrollato ta naixer. En ixe momento, a mai libra la criatura. En que o bebé ye naixito, os peitos d'a mai producen leit pa alimentar a la criatura.
  
  En os organismos asexuatos, «mai» fa a veces referencia a lo prochenitor. En o caso d'os organismos unicelulars que se reproducen per fisión, a celula mai ye a que s'estalla ta producir celulas fillas.
  
  Mama y, más que denguna atra, mamá son as parolas afectivas pa clamar a la mai en aragonés. En os parlaches de Sobrarbe lo menos, a forma mamá no lieva nunca articlo: «Di-le-ne a mamá», «si no t'apuras mamá no querrá esperar-te».
  
  Etimolochía 
  
  A parola procede de l'acusativo latín matre(m), o grupo -tr- tornando-se -ir- probablement per influencia d'o gascón. O vocable latín mater se veye emplegato a ormino en cultismos como alma mater, y lo suyo orichen entronca con o d'as altras luengas indoeuropeas, o que fa que a parola se pareixca en muitas d'as luengas d'Europa.
  
  De vez, o concepto ye expresato de trazas prou amanatas en muitas d'as luengas d'a Tierra; no nomás en as d'orichen indoeuropeu (an a radiz ye *ma), tamién en altras que no bi guardan relación, como puede estar a chinesa (ma, en pinyin). Isto probablement se deba a la relativa facilidat d'a pronunciación d'a silaba /ma/ pa os ninons, en os que o sistema fonador encara no ye totalment desarrollato.
  
  Importancia d'a figura d'a mai 
  
  A figura d'a mai ye estata fuent d'inspiración ta muitas obras destacatas d'o mundo de l'arte. Asinas queda reflectato: 
   en obras literarias, como Мать ("A Mai") de Maksim Gorkiy u Mutter Courage und ihre Kinder ("Mai Corache y os suyos fillos") de Bertolt Brecht .
   en esculturas, como la de Mai y fillo de Rodin.
  
   en pinturas como A Mai de Rembrandt u la Mai y fillo de Renoir u Picasso.
  
  En muitos países d'o mundo se celebra anyalment o Día d'a Mai.
  
  En muitas ramas d'o cristianismo, a Virchen María ye considerata y clamata la "Mai de Dios".
  
  Referencias
  
  Se veiga tamién 
  
   Pai.
   Agüela / yaya / lola / maye.
   Maína.
  
  Sociedat
  Familia
  Muller